DA Den Europæiske Unions Tidende CE 78/44

(2004/C 78 E/0042)

SKRIFTLIG FORESPØRGSEL E-1688/03

af Anders Wijkman (PPE-DE) til Kommissionen

(21. maj 2003)

Om: Bygning af Ladia Galaska-vejen i Aceh-provinsen i Indonesien

Leuser-økosystemet i den krigshærgede Aceh-provins i Indonesien er så rigt på biodiversitet, at det pågældende område er et af de vigtigste bevaringsværdige områder i verden og har en livsstøttende funktion for en bæredygtig udvikling for de over 4 mio. mennesker, der bor i området. EU har i mange år støttet bevaringsbestræbelserne, senest med investeringer i et program til udvikling af Leuser-økosystemet. I EU's landestrategi for Indonesien 2002-2006 foreslås to prioriteter, nemlig god regeringsførelse og bevaring og bæredygtig forvaltning af naturressourcer.

Det vækker stor bekymring, at de regionale myndigheder i Aceh har til hensigt at bygge en stor vej kaldet Ladia Galaska-vejen gennem Leuser-økosystemet, hvilket i sidste instans ville føre til dets ødelæggelse samt lette illegal skovning og krybskytteri på truede arter og — som de seneste erfaringer har vist — store oversvømmelser. Der er ikke blevet foretaget en retfærdig, objektiv og omfattende miljøkonsekvensvurdering af vejprojektet, som er i strid med adskillige miljølove og -bestemmelser.

Selv om man bør glæde sig over, at Indonesiens præsident, Megawati, har bestilt en undersøgelse af vejprojektet, er kampen for at bevare Leuser-økosystemet langt fra ovre.

1. Kan Kommissionen i betragtning af EU's investeringer i området, EU's strategiprioriteter for Indonesien og EU's Gøteborg-forpligtelser om at standse biodiversitetforfaldet, oplyse, hvilke foranstaltninger den vil træffe for at forhindre bygningen af Ladia Galaska-vejen?

2. Kan den i betragtning af forpligtelsen om at integrere miljø i alle politikker desuden forsikre, at den ikke vil støtte nogen form for infrastrukturprojekter, der risikerer at skade Leuser-økosystemet?

3. Vil den øve indflydelse på den indonesiske regering, de regionale myndigheder i Aceh og de lokale myndigheder for at sikre, at de relevante bestemmelser vedrørende gennemførelse af infrastrukturprojekter overholdes?

Svar afgivet på Kommissionens vegne af Christopher Patten

(20. juni 2003)

Kommissionen er klar over, hvilken økologisk betydning Leuser-området i Aceh har, og har derfor støttet bevarelsen af området gennem »Leuser-udviklingsprogrammet« (EU-støtte på 31 000 000 EUR).

Kommissionen har også fremmet og støttet oprettelsen af »Leuser International Foundation« (LIF) og denne fonds uafhængighed, idet fonden har afgørende betydning for den langsigtede bæredygtige beskyttelse af Leuser-økosystemet. LIF fik retten til at gennemføre bevaringsstrategien for Leuser-økosystemet. Retten blev først tildelt for syv år ved ministerielt dekret nr. 227 i 1995 og dernæst styrket og forlænget til 30 år ved præsidentielt dekret nr. 33 i 1998. EU's støtte til LIF bidrager til regeringens indsats for at sikre, at de nugældende beskyttelseslove til bevarelse af Leuser-økosystemet håndhæves.

Kommissionen er klar over, hvilke miljøødelæggende virkninger åbning af veje og dermed følgende landrydning kan få på sådan et følsomt økosystem, og hvilke negative virkninger det kan få på den langsigtede bæredygtige økonomiske vækst og sociale udvikling, som Leuser-økosystemet støtter, ligesom den også er opmærksom på risikoen for skader på biodiversiteten i området.

For at undgå en eskalering af miljøskader og økonomiske tab har »Leuser-udviklingsprogrammet« og LIF udført lobbyarbejde over for Aceh-regeringen, distriktsregeringer, donorsamfundet og centralregeringen for at få dem til at tage vejforslagene op til ny overvejelse og endog opgive de mest omstridte planer.

Kommissionens delegation gennemførte en handlingsplan om dette emne gennem en række møder med flere fagministre. Formålet med møderne var at fremsætte EU's synspunkt om Ladia Galaska og undersøge fælles alternative projektmuligheder.

I betragtning af de alvorlige skader, området ville lide på grund af et landtransportnet, har Kommissionen støttet anlæg af en landingsbane i Kutacane. Regeringen i Aceh Tenggara betragter dette som et alternativ for tabet af fortjenesten ved ikke at gå videre med vejbygningen gennem Leuser-økosystemet. Støtten til anlæg af landingsbanen i Kutacane er baseret på forsvarlige forhåndsbetingelser, både miljømæssigt, teknisk, juridisk og finansielt set.

Kommissionen vil bestræbe sig på at sikre, at midler, den har ansvaret for, ikke anvendes til infrastrukturprojekter, der kan skade Leuser-økosystemet.